정조 9년
乙巳十一月十一日午時。上御誠正閣。大臣備局堂上引見入侍時。左議政洪樂性仁陵君李在協。兵曹判書徐有隣。禮曹判書金履素。行副司直李柱國。吏曹判書趙時俊。行副司直徐有大金思穆。校理申耆。行都承旨李聖圭。右副承旨洪文泳。假注書洪樂貞。事變假注書張相吾。記事官金鳳顯。記注官金健修。以次進伏訖。上曰。戶判尙提。有何情勢而不爲入來乎。文泳曰。皆來待闕外云矣。上命兼春秋出去。使之卽爲入侍。樂性曰。近來日氣不適。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。臣自來憒劣。不能董率。致承今日嚴敎。臣當退不退。徒使紀綱日頹。無往非罪。乞賜斥退。改卜賢德。俾國綱毋至隳壞焉。上曰。今日紀綱。已無可言。而置卿有位者。只欲爲鎭安頹波矣。今雖喣濡。如卿氣量。使渠輩果能畏卿乎。向者前都憲疏中。以喣濡釀禍四字。有所云云。而此則錯認本旨而言矣。予不容終默。雷異備忘。果有此四字提敎。而豈徒指向來凶逆而發耶。夫國之有紀綱。若軍中之有紀律。師無紀律。尙猶不可。況國之於紀綱乎。卿則太柔。予亦喣濡。循例次對。亦不得爲之。豈不痛乎。彼有司堂上。目今任用。殆若非此莫可者然。而今日擧措。皆有司堂上之過也。近來廷臣所爲。無一開眼處。故予果久不引接。只以日省錄消遣者此也。樂性曰。今承不敢聞之嚴敎。莫非臣罪。臣若預爲董飭。則豈至於此乎。上曰。近日備堂之習。無非卿見侮之致也。十二人。豈有一時懸病之理。況昨夕出令之後。旣不能申飭。今曉懸頉之時。又不敢請罪。循例請牌。寧有如許體例。及其罷削有命。現告捧入。皆是疲癃殘疾之人。卿何若是畏怯於諸宰乎。誠莫曉其故也。且備堂差下。有甚難事。而自夏徂冬。尙無一人新差。俄者下敎之後。乃以還差二人。新差二人塞責。何也。樂性曰。至若洪良浩。可合還差。而此則年久未差。且臣一家人。故不得竝擧矣。上曰。當差備堂者。有幾人乎。樂性曰。前旣仰奏。而金尙集。好矣。上曰。金尙集屢次擧。似太不新新。更以他人差下。好矣。樂性曰。有李秉模趙時偉矣。上曰。兩人俱好。而何不指名直差。輒爲質問乎。恩歸於己。怨將誰歸。實爲慨然矣。至於趙時偉。則其兄方帶備堂。雖有兄弟竝差之例。不必汲汲差下。近見尹蓍東爲人頗好。此外李致中李崇祜申大升洪秀輔。皆是可合之人。都承旨以乃父之子。亦豈不合乎。樂性曰。然矣。諸人俱難一時盡差。李秉模金尙集。似好矣。上曰。金尙集則前後賓對。屢出乃止。揆以士夫廉隅。孰肯爲之。此外豈無他人乎。樂性曰。然則臣有冒嫌仰奏者矣。上曰。誰也。樂性曰。洪秀輔。前旣有參聞廟謨之下敎矣。上曰。然則以李秉模洪秀輔差下。好矣。樂性曰。右參贊徐有慶。行副司直蔡弘履。還差備局堂上。刑曹參判李秉模。行大司諫洪秀輔。資歷纔諝。可合參聞廟謨。竝備局堂上差下。何如。上曰。依爲之。尹蓍東金尙集。一體差下。可也。出擧條樂性曰。行知中樞府事具善復。濬川堂上還差。何如。上曰。依爲之。出擧條樂性曰。頃以海西綿災。不爲直請委折。據實登聞之意。因傳敎行會矣。卽見黃海監司嚴思晩狀啓。則以爲。當初綿田災一千二百結零。乃是據實論啓者。而五百結劃下。已是曠絶之恩。不顧法意。惟以準請爲期。極涉猥越。故以不敢擧論之意。有所仰陳。而旣承具由狀聞之命。綿災不足七百八十二結八負九束。畓災九百結三十二負三束。特許加劃事。請令廟堂稟旨。分付矣。本道前後請災之啓。語旣混圇。數亦過濫。故當初減給。良以此也。今以査啓觀之。則非是査正還實。直緣嚴畏不敢云。苟如是。則朝家旣聞之後。有難强爲裁減。所請災結。依狀請許劃。而該道臣狀辭糢糊之失。不可置而不論。黃海監司嚴思晩。從重推考。何如。上曰。依爲之。出擧條樂性曰。此濟州牧使尹得逵狀啓也。以爲今年穡事。又未免歉。賑餘民事。實爲難支。新舊還上。一時竝督。其勢末由。舊還今姑停退。今春移轉皮牟三千石。亦爲停退。待明年夏。以本色收捧。寺奴身貢米。依還例。每口二斗內減一斗。男丁大同米。每口五升內減一升。各班除番米。每名五斗內一斗停捧。而凡干擧行等節。固當登聞。恭俟處分。而候風往來之際。動費屢朔。故敢援前例。蠲減停退等事。姑先擧行。事涉擅便。極爲惶悚。竝令廟堂稟旨。分付矣。本道穡事。又未免歉。所請諸條。便是應行之事。至於移轉皮牟。則遽然停退。雖涉徑庭。而先爲擧行。從後狀聞。旣有已例。竝依狀請施行之意。分付。何如。上曰。依爲之。出擧條樂性曰。頃以洪忠水營水軍矯弊事。令道帥臣。更爲往復。論理狀聞矣。卽見洪忠監司李得臣狀啓。則枚擧水使李延弼所報。以爲水軍矯弊之策。惟是減布給代一條。而本道素無蓄積。該營又甚殘薄。各項公貨。俱無措手之道。當初水營軍減布後。以結錢區劃給代者爲三千三百兩。而充給防軍給代後。取其剩餘。補用於軍器修葺及各樣公下。此中除出四百兩。以爲今此二百名減布給代之資。則雖近牽補。似爲便宜。請令廟堂稟旨。分付爲辭矣。該營水軍之充定營下者。實爲居民之痼弊。誠非損戶保障之義。其所矯捄之方。惟在於減布給代。而本道錢穀不敷。實無別般區劃之道。且該營劃得結錢。乃是當初水軍給代之需。而旣有剩餘。則以此從便充補。未爲不可。不必煩聞朝家。自該營從長區處。以爲救弊之道。實爲便當。以此意。分付。何如。上曰。依爲之。出擧條樂性曰。今此冬至祭獻官及典祀官兼大祝。皆以堂上堂下侍從塡差。而多在違牌坐罷中。無以分排云。何以爲之乎。敢此仰達矣。上曰。卿宰以下罷削人員。令該曹別單書入。可也。出擧條鳳顯承命出。與民始偕入。上曰。尙提旣已入來。戶判何不入侍乎。史官出去。更爲催促。鳳顯承命出。與㻐偕入。上曰。備堂追入者誰也。樂性曰。徐有慶蔡弘履矣。上曰。新差備堂。如有違牌者。勿爲呼望。有司堂上出去。趣令偕入。時俊承命出。與尹蓍東金尙集偕入。進奏曰。洪秀輔。家有拘忌不得入來。李秉模。連爲催促矣。在協曰。出身不得移送禁府事。有登對時稟處之命矣。上曰。此事。卿何以詳知。予亦疑晦矣。命注書出去。禁府草記持入。相吾承命出。持入草記。文泳讀奏。上曰。旣云正科出身。又下及字。而下款常賤出身云者。似非指登科者矣。仍命兼春秋出去。大典通編刑典持入。鳳顯承命持入。上曰。先朝受敎。載於何編。在協曰。在於大典通編推斷條矣。上命將臣進前曰。正科出身。卿等何以區別乎。柱國曰。末副薦以上爲正科。其外軍兵私賤出身。皆非正科矣。上曰。龍虎榜備例。則皆是正科。至於醫譯輩。乃是雜科出身矣。有大曰。正科只指有薦而言矣。柱國曰。士夫之爲增式科者爲正科。至於鳥銃出身。渠亦不以正科自處矣。上曰。然則庭試。獨不得爲正科乎。此則不然矣。大抵近來納粟類之不願爲衛將而願爲參奉者。皆可屬之士族乎。非但法司之眩於擧行。亦關名分紀綱。予嘗痛駭。向者朝參日。一法官以此事首陳弊瘼。而尙未變通矣。諸備堂之意。何如。㻐曰。士族皆觀正科。至若孽屬。亦不得觀光。先正臣李珥。有許通之議。而未果行之矣。上曰。卿言似然。而以兵曹節目觀之。亦有許赴之例矣。有隣曰。法典所載。則明有士族常賤之區別。至於正科云云。戶判所達。不無所據。而但己卯受敎以後。雖常賤出身。元無自法司擅治之事。前後法官。輒請區別。而俱未蒙允矣。上曰。先朝受敎。果難遽然釐改。故如是詢問矣。履素曰。勿論士族常賤。只以正科出身。視之一例。不爲區別。實有所可悶者。臣曾在京兆。以此多見其窒礙。反有法將不行之弊。常賤出身。則恐不可無區別之道矣。民始曰。旣有己卯受敎。依法典施行。似好矣。思穆曰。臣則但知正科出身之爲有薦。常賤出身之爲無薦。而名以出身。則曾未見自法司擅治之例矣。上曰。判義禁詳考法典。日後登對時。更爲覆奏。可也。履素曰。別試當行於明春矣。取考謄錄。則丙辰別試初試。依前例三百取人事稟定。而大典通編別試條。三百或六百人。臨時稟旨事載錄矣。今番初試。則當取幾人乎。敢稟。上曰。今番亦以三百人定額。可也。出擧條上曰。庭試講。則先朝丙戌以後。雖已除之。別試則元無除講之事。而擧子輩未諳講規。尙不着工云。故日前有所申飭矣。文泳曰。別試講規。卽一經自願及四書抽栍。而具音釋箋註矣。上曰。然則治經生外。俱不得赴科矣。近來擧子。專廢讀書。今於數朔之內。使之遍誦。則此是行不得之事。若以論語之主忠信。孟子之大人心赤子心等。小篇出栍。則豈非無實之甚者乎。有慶曰。己卯別試。一經講。如會講之例矣。上曰。尙提兄弟。皆爲丙戌庭初乎。民始曰。然矣。其時除註釋應講矣。上曰。今番別試講規。從何年例。磨鍊節目乎。履素曰。自本曹當依例。以原節目磨鍊矣。上曰。諸臣之意。何如。樂性曰。別試講之以一經自願。四書抽栍者。法意固好。而末流之弊。反致無實之歎。只以自願一經。全編應講爲規。則似不無實效矣。在協曰。一經講。似有實效矣。㻐曰。別試講。則半行大文之臨講。雖無實效。而自是古規。一經講雖若有勝。而只爲應講而口讀。其有實效。亦未可必。科制至重。臣不敢指一仰對矣。有隣曰。別試講之自願一經。抽栍四書。博而不精。有名無實。今若使之專意一經。則似合事宜。而如無區別下敎。則京外多士。錯認以一經講之復出。不無疑眩之慮。只於今番別試。除四書。三經中從自願考講事。申明知委。恐好矣。民始曰。先王朝講規革罷時。別試似不在擧論中。若然。則依己卯講規擧行。似好矣。時俊曰。勿論一經之全誦。四書之抽栍。過科場後廢閣。一也。然而全誦一經。則目下收效。似勝於竝講四書之博而不精也。有慶曰。三經中一經。全編應講。似甚便好矣。弘履曰。三經中一經自願。旣有己卯年已例。今亦依此爲規。似好矣。思穆曰。以三經中自願一書。全編應講。則庶有實效矣。上曰。先朝丙戌年除講傳敎中。如無別試二字。講規自可依先朝定式遵行。禮判筵退後。詳考草記。可也。出擧條上曰。吏曹只有單堂上。事甚可怪。亞三堂新通。好矣。時俊曰。無亞堂則不得新通矣。上曰。問議大臣而爲之。似好。前例有無。知入。樂性曰。參判以拘忌。不得入來云。稍俟數三日。則自可參政矣。上命書參判參議許遞傳敎。時俊承命出。回奏曰。有判堂。則無問議大臣之例云矣。上曰。參判則外任與罷職外無前望。參議則李時秀外任。餘皆坐罷。判堂無獨通之例乎。前聞趙遠命爲之云矣。時俊曰。此則曾經銓郞。故爲之云。而絶無近例。不敢擧行矣。上曰。參判許遞傳敎。還入爻周。使之入來參政。命書傳敎曰。亞銓三銓。無故行公者。只有單望。苟艱莫甚。吏曹參議未差之代。今日政。以在京無故人差出。上曰。在外及未肅拜未署經臺諫。一竝許遞。今日政差出事。出榻敎有隣曰。今番庭試。武科出身等應頉外。士族人。依定式。使之赴防。何如。上曰。除防。可也。有隣曰。若除赴防。則例有納米。今番則何以爲之乎。上曰。此亦除之。可也。出擧條有隣曰。今春以石城縣稅船失火事。洪忠監司狀啓判付內。有該守令待畢納。令該府拿處之命矣。燒縮穀三十六石。卽爲徵捧於船格等處。其餘沈濕米。已爲分給民間。故因傳敎。待秋成收捧。而今旣畢納。該縣監尹博基。令該府拿問處之。船格則當初所犯。其雖不輕。自該道監營。屢次刑訊。燒燼之穀。渠旣徵納。今此穀物。亦以渠船無弊運納。分付道臣。一倂加刑放送。何如。上曰。依爲之。出擧條有隣曰。頃以兩湖畿甸拯劣米所在沿邑中。最失稔最難捧處。拈出狀聞。量宜停退之意。筵稟行會矣。卽見全羅監司李在學狀本。則以爲。道內拯劣米當捧條。在於沿海八邑。而八邑中。興陽海南珍島靈光等四邑。偏被災傷。故舊還及拯劣米。竝請停退。餘外沿邑。比四邑亦有淺深之別。舊還不敢擧論。惟此拯劣米。仰請停退。至蒙準施。而本道拯劣米。只有庚子後數年條。咸平茂長興德扶安等四邑拯劣米合一千四百石零。固當依關辭徵捧。而民情誠難準捧。石數亦不甚多。經用之所損不大。災面之受惠在此。仍姑停退。恐合事宜。請令廟堂稟旨。分付矣。拯劣米之不得輕請停退。已悉於頃日筵達。而其所行會。特令拈出難捧處請退。則舊還停退之興陽等四邑。仍爲請退。猶之可也。至於咸平等四邑。舊還旣不請退。則年事之差間於興陽等四邑可知。而有此混同請退之擧。旣近遂非。且欠區別。興陽等四邑拯劣米。依舊還例。特爲停退。咸平等四邑。則使之依例徵捧上納。何如。上曰。戶惠堂。各陳所見。可也。時俊曰。俄於閤外。與徐有隣有所酬酢矣。四邑拯米。依例徵納。似宜矣。㻐曰。四邑拯米。則依例徵捧之言。誠爲得宜。臣意亦然矣。上曰。依爲之。出擧條有隣曰。頃以兩湖畿甸拯劣米所在沿邑中。最失稔最難捧處。拈出狀聞。量宜停退之意。筵稟行會矣。卽見洪忠監司李得臣狀啓。則以爲。本道拯劣米。見今泰安等十一邑所在庚子以後條七千四百八十石零中。當年分給爲一千九百餘石。而列邑年事。旣無優劣。民力措辦。亦無彼此。如此之歲。有難全數停退。當年分給條。則準數收捧。其餘各年條五千六百六十一石零。姑令停退事。請令廟堂稟旨。分付矣。湖西則年分狀啓。曾無停退之請。到今效嚬於湖南者。已涉不當。而且於筵稟行會之後。不論穡事豐歉。强拈年條久近。或請停退。或請準捧者。亦有違於發關本意。狀啓內辭緣置之。使之依例徵捧上納。俾知拯劣米法意之嚴重。何如。上曰。依爲之。出擧條有隣曰。頃因驪州民人李鳳才等上言。本邑折衝李啓明私賑實蹟。令道臣細加探察之意。筵稟行會矣。卽見京畿監司徐有防報備局辭緣。則枚擧驪州牧使李重馥所報。以爲啓明之多年私賑。一邑民人。至今稱歎。大抵啓明。每當歉歲。租斗則隨家口而計給。熟食則遍隣里之老弱。自癸巳至于癸卯。其間七年歉荒。每歲私賑。多或至一百四五十石。少不下八九十石。前後穀數。恰爲五六百石。而若其實蹟。則旣有兩面之齊籲。又載營邑之狀題。民人上言。不無所據云矣。李啓明之七年私賑穀物。不下爲五六百石。則其在激勸之道。宜有褒嘉之典。而關係恩賞。不敢擅便。何以爲之乎。敢稟。上曰。特爲加資。可也。出擧條有隣曰。頃以通津幼學李尙祜爲其父晉顯定配分揀事上言。渠祖宜春年過八十與否。令本道査報之意。筵稟行會矣。卽見京畿監司徐有防報備局辭緣。則以爲。通律府使朴晉陽所報內。李宜春。今春自江華移來。本府帳籍。元無載錄之事云。故更爲移文於江華府。則回移內。本府去式帳籍中。幼學李宜馨。改名宜春。年八十甲申生載錄。的實云云爲辭矣。宜春之年。旣過八十。則其子晉顯。揆以法意。不可仍置配所。分付秋曹。收贖放送。何如。上曰。然則收贖後。放送。可也。出擧條有隣曰。卽見洪忠監司李得臣狀啓。則枚擧忠州牧使李在亨牒呈。以爲本州還穀米太。最爲零星。米僅爲二百十三石。太僅爲七百八十一石。而常賑會付荒租一萬九千二百七十石。木麥二千六十餘石。粟七百五十餘石。稷一百四十餘石。木麥粟稷。皆非正穀。不過取種。而數甚夥然。常賑荒租四千石。依準折作米。木麥九百石。粟三百石。稷一百石合一千三百石。亦依準折作太。民情旣願。公用亦緊云。洪州牧使呂善亨牒呈。以爲本州常賑租還數少。麰還最多。每當糶糴。成一民弊。常賑牟七百石。作租爲便當云。靑陽縣監朴敬圭牒呈。以爲本縣牟還夥然。每不免勒分之患。而租還則零星。巡分種子。無路非比。常賑牟一千石。趁今作租。以除民弊云。泰安縣監尹行履牒呈。以爲本縣秋還各穀。數甚不敷。而常賑廳。只有牟穀。需用每患苟簡。常賑牟三百石。許令作租云。黃澗縣監李敏亨牒呈。以爲本縣還穀中太條。不過爲五石零。故種子分給。實無其路。常賑租二百石作太。以爲播種之資。誠爲便好云矣。忠州等五邑穀物換作一款。考閱會案。採探民情。則誠如該邑所報。許令依準折換作。實合事宜。令該衙門稟處爲請矣。今此五邑所報。或因正穀之零星。或因皮穀之夥多。各陳民邑之弊。而道臣亦爲採探事情。有此啓聞之擧。裒益換作。在所不已。而忠州則處上游大邑。米太留儲。數甚尠少。宜有變通。而一時換作。亦涉重難。所請中荒租三千石。換作大米。木麥八百石。粟一百石。稷一百石。竝作黃豆。至於洪州靑陽之牟還最多。泰安之有牟無租。黃澗之以租作太等事。或係巡分之苟簡。或關需用之窒礙。洪州牟還。限五百石。靑陽牟還。限七百石。許令作租。而泰安牟還三百石。黃澗租還二百石。數旣不多。竝令依所請。作租作太事。分付道臣。使之擧行。而大抵穀物換作之時。吏緣爲奸。難保其必無。嚴飭各該邑守令。必令親執簿書。務從均排。俾無淆雜之弊事。一體申明知委。何如。上曰。依爲之。出擧條思穆曰。兵符旣已新頒。此後遞易時交龜之節。自當依各道營閫例爲之。而或有移職有牌召之事。未及交龜之前。似不當遽然承膺。又有不時兼察之事。所佩兵符所上左隻。宜當齎送於兼察處。而至如被罪出城時。兵符宜不敢仍佩出城。不可無一番稟定。故敢此仰達矣。上曰。令廟堂參考前例。論理稟處。可也。出擧條思穆曰。北漢餉還。不但爲備不虞之需。亦惟在募居民之意。而近仍荐歉。停退及捧留本邑。無歲無之。以糶糴之不多。民無聊賴。昔之六七百戶。今爲二百餘戶。民戶之如是減縮。誠非細慮。今年當捧壬寅停退條。因京畿監司所奏。旣令折半收捧。捧留本邑。在該邑雖免轉輸之勞。在本城將無霑漑之道。今以折半捧留之穀。來納山城。庶有一分所益於城民。故敢此仰達矣。上曰。朝令有難數改。置之。可也。出擧條上曰。輪對官入侍事。出榻敎鳳顯承命出。與司錄鄭冣行。司宰監僉正尹煜。廣興守金煹。平市令趙鎭明。宗廟令李潞秀偕入進伏。冣行。以職姓名仰奏。上曰。有職掌及所懷乎。冣行曰。俱無矣。煜以職姓名仰奏。上曰。有職掌及所懷乎。煜曰。俱無矣。上曰。汝於尹集爲幾代孫乎。煜曰。爲玄孫矣。上曰。汝經邑宰幾處。煜曰。德山溫陽金浦矣。煹。以職姓名仰奏。上曰。有職掌及所懷乎。煹曰。俱無矣。上曰。金載瓚下去乎。煹曰。未及下直。故姑未發行矣。鎭明。以職姓名職掌仰奏。上曰。有所懷乎。鎭明曰。無矣。上曰。與戶判爲幾寸乎。㻐曰。兄之子矣。潞秀。以職姓名仰奏。上曰。有職掌及所懷乎。潞秀曰。俱無矣。上曰。儀軌何以爲之乎。潞秀曰。雖已抄出。而未及成書矣。聖圭曰。司宰監僉正尹煜。奏對之際。擧措顚錯。固當請勘。而本院請推之外。無他可施之罰。何以爲之乎。上曰。分揀。可也。出擧條文泳曰。同罪未敍人。隨卽提稟事。曾有定式矣。禁衛大將徐有大。旣已蒙敍。而前司直鄭好仁李泰永。前護軍李仁秀。前司果李翼晉。前正鄭信達。俱是同罪之人。故敢此仰達矣。上曰。然則敍用。可也。出擧條民始曰。臣於向日。以本院燕貿中象毛等三種價本取來。補用於本院加下事。筵稟。蒙允矣。事多掣礙。亦涉苟簡。前擧條勿施。三種價。使行姑未渡江。令戶曹卽速出給。以爲依例貿來之地。何如。上曰。依爲之。出擧條上曰。戶判進前。卿與尙提。何爲相較耶。彼重臣上疏。善爲之矣。如李命植疏。在卿爲禍福關頭。而至如此疏。雖擧朝爲之。於卿不害爲玉成矣。㻐曰。擧朝之人。豈爲盡斥臣身乎。上命退。諸臣以次退出。